Informacija apie 2014 m. kovo 12 d. posėdį
2014 m. kovo 12 d. įvyko Komisijos posėdis, kuriame buvo nagrinėjami šie klausimai:
1) Dėl Gedimino Kalčinsko ir kitų pareiškėjų kreipimosi „Dėl Lietuvos Respublikos buhalterinės apskaitos įstatymo pakeitimo“ pripažinimo peticija;
2) Dėl Vaclovo Marcinkonio kreipimosi „Dėl Lietuvos Respublikos pensijų įstatymo papildymo“;
3) Dėl Kęstučio Vilkausko kreipimosi „Dėl Lietuvos Respublikos tabako kontrolės įstatymo 15 straipsnio papildymo 6 punktu“;
4) Dėl Rolando Čiapo kreipimosi „Dėl Lietuvos Respublikos baudžiamojo kodekso pakeitimo“;
5) Dėl Elenos Stankevičienės kreipimosi „Dėl Lietuvos Respublikos psichikos sveikatos priežiūros įstatymo papildymo“;
6) Dėl Aido Kazlausko kreipimosi „Dėl Lietuvos Respublikos bausmių vykdymo kodekso 96 straipsnio 1 dalies pakeitimo“;
7) Dėl Olgos Ragovos kreipimosi „Dėl Lietuvos Respublikos bausmių vykdymo kodekso 94 straipsnio 2 dalies pakeitimo“;
8) Dėl Algirdo Glinskio ir kitų pareiškėjų peticijos „Už marihuanos legalizavimą arba dekriminalizavimą Lietuvos Respublikoje“.

Pirmuoju klausimu buvo priimtas sprendimas Gedimino Kalčinsko ir kitų pareiškėjų kreipimąsi „Dėl Lietuvos Respublikos buhalterinės apskaitos įstatymo pakeitimo“ pripažinti peticija ir priimti ją nagrinėti.
Pareiškėjai siūlo „pakeisti LR buhalterinės apskaitos įstatymą, pripažįstant netekusiu galios 101 straipsnį, numatantį, kad vyriausiasis buhalteris privalo papildomai laikyti profesinius buhalterinės apskaitos ir finansinės atskaitomybės egzaminą ir mokesčių egzaminą bei laikytis Buhalterių profesionalų etikos kodekse nustatytų profesinės etikos principų“.
Antruoju klausimu Komisija nusprendė Vaclovo Marcinkonio kreipimąsi „Dėl Lietuvos Respublikos pensijų įstatymo papildymo“ pripažinti peticija ir priimti ją nagrinėti.
Pareiškėjas siūlo „papildyti pensijų įstatymus, kad galima būtų kompensuoti pensijas Tarybinių atominės pensininkų ir ištaisyti nelygybę tarp Lietuviškų ir Tarybinių pensininkų“.
Trečiuoju klausimu Komisija nusprendė Kęstučio Vilkausko kreipimąsi „Dėl Lietuvos Respublikos tabako kontrolės įstatymo 15 straipsnio papildymo 6 punktu“ pripažinti peticija ir priimti ją nagrinėti.
Pareiškėjas siūlo Lietuvos Respublikos tabako kontrolės įstatymo 15 straipsnį papildyti 6 punktu, draudžiančiu Lietuvos Respublikoje prekiauti tabako gaminiais visose degalinėse.
Ketvirtuoju klausimu Komisija priėmė sprendimą Rolando Čiapo kreipimąsi „Dėl Lietuvos Respublikos baudžiamojo kodekso pakeitimo“ pripažinti peticija ir priimti ją nagrinėti.
Pareiškėjas siūlo pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms.
Penktuoju klausimu Komisija nusprendė Elenos Stankevičienės kreipimąsi „Dėl Lietuvos Respublikos psichikos sveikatos priežiūros įstatymo papildymo“ pripažinti peticija ir priimti ją nagrinėti.
Pareiškėja siūlo Lietuvos Respublikos psichikos sveikatos priežiūros įstatymą papildyti Pacientų teisių ir žalos atlyginimo įstatymo 6 straipsnio 2 dalies ir 8 straipsnio 4 dalies nuostatomis“.
	Šeštuoju klausimu Komisija, vadovaudamasi Peticijų įstatymo 4 straipsnio 1 dalimi, nusprendė Aido Kazlausko kreipimąsi „Dėl Lietuvos Respublikos bausmių vykdymo kodekso 96 straipsnio 1 dalies pakeitimo“ nenagrinėti Peticijų įstatymo nustatyta tvarka, nes kreipimasis neatitinka šiame įstatymo nustatytų reikalavimų – neaiškiai išdėstytas siūlymas.
	Septintuoju klausimu Komisija nusprendė Olgos Ragovos kreipimąsi „Dėl Lietuvos Respublikos bausmių vykdymo kodekso 94 straipsnio 2 dalies pakeitimo“ pripažinti peticija ir priimti ją nagrinėti.
	Pareiškėja siūlo pakeisti Bausmių vykdymo kodekso 94 straipsnio 2 dalį taip, kad teisę į ilgalaikius pasimatymus turėtų abu bausmę atliekantys motina ir sūnus (motina bausmę atlieka bausmę Panevėžio moterų kalėjime, o sūnus – Marijampolės pataisos namuose).
8) Dėl Algirdo Glinskio ir kitų pareiškėjų peticijos „Už marihuanos legalizavimą arba dekriminalizavimą Lietuvos Respublikoje“.
Aštuntuoju klausimu Komisija priėmė sprendimą kreipimosi nenagrinėti Peticijų įstatymo nustatyta tvarka, kadangi jis neatitinka šio įstatymo nustatytų reikalavimų: nenurodytas pareiškėjo (ų) vardas, pavardė, gyvenamosios vietos adresas, pareiškėjų atstovo vardas, pavardė, gyvenamosios vietos adresas. Be to, peticijoje pateikta daug informacijos apie kanapių žalą sveikatai, priežastis, kodėl yra draudžiama vartoti kanapes, taip pat raginama „žmones įsigilinti į temą ir daugiau pasidomėti apie šį augalą“, siūloma „keisti pažiūras ir bandyti padaryti Lietuvą šviesesniu kraštu“, tikimasi, kad užvirs protinga ir argumentuota diskusija, kuri nebus vien tik valstybės paistalu apie marihuaną kratinys...“, t. y. pateikiami pasiūlymai, kurių tenkinimui nereikia keisti, papildyti, pripažinti netekusiu galios jau galiojantį teisės aktą ar priimti naują teisės aktą.

